CELEX: 32011R0651
Language: lv
Date: 2011-07-05 00:00:00
Title: Komisijas Īstenošanas regula (ES) Nr. 651/2011 ( 2011. gada 5. jūlijs ), ar ko pieņem pastāvīgās sadarbības sistēmas reglamentu, ko dalībvalstis izveidojušas sadarbībā ar Komisiju un saskaņā ar Eiropas Parlamenta un Padomes Direktīvas 2009/18/EK 10. pantu  Dokuments attiecas uz EEZ

6.7.2011   
            
            
               LV
            
            
               Eiropas Savienības Oficiālais Vēstnesis
            
            
               L 177/18
            
         KOMISIJAS ĪSTENOŠANAS REGULA (ES) Nr. 651/2011
   (2011. gada 5. jūlijs),
   ar ko pieņem pastāvīgās sadarbības sistēmas reglamentu, ko dalībvalstis izveidojušas sadarbībā ar Komisiju un saskaņā ar Eiropas Parlamenta un Padomes Direktīvas 2009/18/EK 10. pantu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 23. aprīļa Direktīvu 2009/18/EK, ar ko nosaka pamatprincipus negadījumu izmeklēšanai jūras transporta nozarē un groza Padomes Direktīvu 1999/35/EK un Eiropas Parlamenta un Padomes Direktīvu 2002/59/EK (1), un jo īpaši tās 10. panta 2. punktu,
   tā kā:
   
               (1)
            
            
               Direktīvā 2009/18/EK paredzēts, ka dalībvalstis ciešā sadarbībā ar Komisiju izveido pastāvīgas sadarbības sistēmu, kas ļauj attiecīgajām izmeklēšanas struktūrām savstarpēji sadarboties tādā pakāpē, kāda vajadzīga šīs direktīvas mērķa sasniegšanai.
            
         
               (2)
            
            
               Direktīvā 2009/18/EK paredzēts, ka Komisija pieņem šīs pastāvīgās sadarbības sistēmas reglamentu.
            
         
               (3)
            
            
               Eiropas Jūras drošības aģentūra ar tās izpilddirektora 2010. gada 20. decembrī nosūtīto vēstuli Eiropas Komisijas dienestiem apņēmusies nodrošināt sekretariāta pakalpojumus pastāvīgās sadarbības sistēmai un finansēt vismaz vienu sanāksmi gadā.
            
         
               (4)
            
            
               Šajā regulā paredzētie pasākumi ir saskaņā ar Kuģošanas drošības un kuģu izraisītā piesārņojuma novēršanas komitejas atzinumu,
            
         IR PIEŅĒMUSI ŠO REGULU.
   1. pants
   Pastāvīgās sadarbības sistēmas reglaments un attiecīgie organizatoriskie pasākumi, kas minēti Direktīvas 2009/18/EK 10. panta 2. punktā, izklāstīti šīs regulas pielikumā.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2011. gada 5. jūlijā
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 131, 28.5.2009., 114. lpp.
   
      PIELIKUMS
      
         Pastāvīgās sadarbības sistēma negadījumu izmeklēšanai jūras transporta nozarē
      
      
         PASTĀVĪGĀS SADARBĪBAS SISTĒMAS REGLAMENTS UN ATTIECĪGIE ORGANIZATORISKIE PASĀKUMI, KAS MINĒTI DIREKTĪVAS 2009/18/EK 10. PANTĀ
      
      1. pants
      Mērķi
      1.   Dalībvalstu ciešā sadarbībā ar Komisiju izveidotās pastāvīgās sadarbības sistēmas (turpmāk – “PSS”) negadījumu izmeklēšanai jūras transporta nozarē mērķis ir sniegt tādu darbības platformu, kas ļautu dalībvalstu izmeklēšanas struktūrām savstarpēji sadarboties, kā norādīts Direktīvas 2009/18/EK 10. pantā.
      2.   Izpildot savu 1. punktā noteikto mērķi, PSS arī nodrošinās līdzekļus, kas ļautu Eiropas Jūras drošības aģentūrai (EMSA) veicināt sadarbību, kā paredzēts Eiropas Parlamenta un Padomes Regulas (EK) Nr. 1406/2002 (1) 2. panta e) punktā.
      3.   PSS locekļi izveido darba programmu, kurā regulāri paredz prioritātes un mērķus, kas saistīti ar iepriekš minētajiem mērķiem.
      2. pants
      Dalība PSS
      1.   Katra dalībvalsts kopā ar izmeklēšanas struktūru attiecīgi par PSS locekli (turpmāk – “locekļi”) izraugās šīs izmeklēšanas struktūras pārstāvi, kas minēts Direktīvas 2009/18/EK 8. pantā. Saskaņā ar darba programmu un PSS sēdes darba kārtību locekļiem ir tiesības diskutēt, vienoties un balsot, izmantojot labākās sadarbības formas, kā paredzēts direktīvas 10. pantā. Tikai locekļiem ir balsstiesības.
      2.   Ja Eiropas Komisijai (turpmāk – “Komisija”) ir būtiska interese, tā var izvirzīt savus pārstāvjus, kuri piedalās visās PSS sanāksmēs vai citās darbībās.
      3.   Šādām valstīm ir tiesības iecelt pārstāvi dalībai PSS kā novērotājiem (turpmāk – “novērotāji”):
      
                  —
               
               
                  EEZ valstīm ar pienācīgi pilnvarotiem to atbilstīgo izmeklēšanas struktūru pārstāvjiem,
               
            
                  —
               
               
                  dalībvalstīm, kurās ir tikai neatkarīga kontaktiestāde, kā minēts Direktīvas 2009/18/EK 8. panta 1. punktā.
               
            Tās saņem sanāksmju dokumentus, un tās var iesniegt priekšlikumus un piedalīties apspriedēs.
      4.   Locekļi un novērotāji var ierosināt PSS jebkuru darba kārtības jautājumu, iesniegt apsvērumus un prezentācijas, ja tie vēlas, lai šie dokumenti tiktu ņemti vērā.
      5.   PSS sekretariātu nodrošina EMSA.
      6.   Dalībvalstis, Eiropas Komisiju un attiecīgās EEZ valstis pārstāv ne vairāk kā viena persona, un tās paziņo sekretariātam par savu pārstāvju iecelšanu un par jebkurām izmaiņām šajā sakarā.
      7.   Locekļiem, Komisijai un novērotājiem var pievienoties papildu personas, ja tam piekrīt PSS priekšsēdētājs. Vajadzības gadījumā papildu pārstāvības pieprasījumu nosūta un apstiprina ar sekretariāta starpniecību.
      3. pants
      Komisijas dalība sarunās
      1.   Komisija var piedalīties apspriedēs, ierosināt darba kārtības jautājumus, iesniegt apsvērumus un sniegt prezentācijas PSS sanāksmēs vai citās PSS aktivitātēs.
      2.   Komisija vajadzības gadījumā var adresēt PSS jebkuru ar kuģošanas drošību saistītu jautājumu.
      3.   Komisija var pieprasīt PSS sniegt informāciju un palīdzību jautājumos, kas saistīti ar sadarbību negadījumu izmeklēšanā, un sniegt konsultācijas īstenošanas un piemērošanas procesā tādos jautājumos, kas saistīti ar sadarbību, kura nepieciešama, lai sasniegtu Direktīvas 2009/18/EK mērķus.
      4.   Komisija saņem visu PSS dokumentāciju un saziņas darba rezultātus atbilstīgi šā reglamenta 8. pantam.
      4. pants
      Trešo personu dalība
      1.   Ja tas ir iespējams un nepieciešams, priekšsēdētājs var ciešā sadarbībā ar sekretariātu uzaicināt trešās personas, piemēram, citu valstu un organizāciju pārstāvjus vai atsevišķas personas, piedalīties PSS sanāksmē.
      2.   Šīm trešām personām EMSA saskaņā ar aģentūras reglamentu var atlīdzināt to dalības izmaksas saskaņā ar tās iepriekšēju piekrišanu un pieejamo finansējumu, vai arī tās var piedalīties, sedzot izmaksas pašas. Pirms jebkuras šādas dalības sekretariāts paziņo attiecīgajai trešai personai dalības nosacījumus.
      5. pants
      Priekšsēdētājs un priekšsēdētāja vietnieks
      1.   Locekļi ievēlē priekšsēdētāju un tā vietnieku no sava vidus, sanāksmes laikā balsojot divās atsevišķās aizklātās balsošanās. Priekšsēdētājs un tā vietnieks pilda pienākumus divus gadus, un tiem ir tiesības tikt pārvēlētiem ne vairāk kā divus turpmākus pilnvaru termiņus pēc kārtas. Priekšsēdētājs un tā vietnieks veic savus pienākumus līdz brīdim, kad tiek ievēlēti to pēcteči.
      2.   Priekšsēdētājs veic savus pienākumus atbilstoši 1. pantā noteiktajiem mērķiem. Sanāksmju laikā priekšsēdētājs rīkojas saskaņā ar ierasto praksi. Priekšsēdētājs atklāj un slēdz sanāksmes, izpilda sapulces darba kārtību, dod vārdu runātājiem, cenšas panākt vienprātību un sniedz apkopojumu sanāksmju apspriedēs un secinājumos.
      3.   Ja priekšsēdētājs nevar pildīt savus pienākumus, priekšsēdētāja vietnieks automātiski stājas viņa vietā. Ja gan priekšsēdētājs, gan tā vietnieks ir prombūtnē vai nevar apmeklēt sanāksmi, sanāksmi vada ad hoc priekšsēdētājs.
      6. pants
      Sekretariāts
      1.   Sekretariāts palīdz priekšsēdētājam:
      
                  —
               
               
                  veikt viņa pienākumus,
               
            
                  —
               
               
                  organizēt sanāksmes un citas darbības,
               
            
                  —
               
               
                  izplatīt visus attiecīgos dokumentus, kas attiecas uz sanāksmēm un saraksti.
               
            2.   Sekretariāts var piedalīties PSS apspriedēs, iesniegt savus apsvērumus, ierosināt darba kārtības jautājumus un prezentācijas PSS sanāksmēs vai citās PSS aktivitātēs.
      7. pants
      Vienošanās par labākajām sadarbības formām
      1.   PSS darbs ir vērsts galvenokārt uz vienošanos par labākajām sadarbības formām, kā paredzēts Direktīvas 2009/18/EK 10. panta 3. punktā. PSS cenšas panākt iespējami plašāku vienošanos.
      2.   Ja priekšsēdētājs uzskata, ka priekšlikums ir sagatavots balsošanai, tad sekretariāts iesniedz to noslēgšanai.
      3.   Priekšsēdētājs cenšas panākt vienprātību visos jautājumos, citādā gadījumā lēmumi tiek pieņemti ar vienkāršu balsu vairākumu.
      4.   Ja vienprātību nevar panākt, locekļiem vai novērotājiem, kuriem ir atšķirīgs viedoklis, ir tiesības paturēt savu nostāju.
      5.   Sekretariāts priekšsēdētāja vārdā:
      
                  —
               
               
                  nodrošina, ka PSS dalībniekiem tiek sniegti nepieciešamie ekspertu padomi un ieteikumi,
               
            
                  —
               
               
                  atvieglo PSS dalībniekiem priekšlikumu izstrādi un vajadzības gadījumā sniedz savus priekšlikumus,
               
            
                  —
               
               
                  atvieglo kopējo tehnisko darbības risinājumu izstrādi un novērtēšanu.
               
            8. pants
      Sanāksmes un apakšgrupas
      1.   PSS sanāksmes EMSA telpās priekšsēdētājs sasauc vismaz vienu reizi gadā.
      Papildu sanāksmes var sasaukt vai nu pēc paša priekšsēdētāja iniciatīvas, vai pēc rakstiska pieprasījuma, ko atbalsta vismaz viena trešdaļa locekļu.
      2.   PSS dalībnieki var izveidot apakšgrupas, lai strādātu pie konkrētiem jautājumiem, ko tie vēlas risināt PSS ietvaros, vēlams, izmantojot saraksti. Apakšgrupas iesniedz ziņojumus PSS.
      3.   Ja nepastāv cita vienošanās dalībnieku vidū, PSS un apakšgrupu sanāksmes notiek EMSA telpās.
      4.   EMSA saskaņā ar aģentūras noteikumiem atmaksā dalībvalstīm un novērotājām valstīm 1. punktā minētās gadskārtējās sanāksmes izdevumus, kas radušies tikai vienam ieceltajam pārstāvim saistībā ar PSS sanāksmi. Dalībvalstis un novērotājas valstis sedz izdevumus par papildu pavadošajām personām.
      5.   To sanāksmju finansējumu, kas nav šā panta 1. punktā minētās ikgadējās sanāksmes, veic ar iepriekšēju EMSA apstiprinājumu un ņemot vērā EMSA līdzekļu vai citu līdzekļu pieejamību.
      9. pants
      Sanāksmju dokumenti
      1.   Uzaicinājumu un paredzamo sanāksmes darba kārtību sekretariāts nosūta locekļiem, Komisijai un novērotājiem vismaz 28 kalendārās dienas pirms šīs sanāksmes.
      2.   Sekretariāts sagatavo paredzamo darba kārtību, par ko ir atbildīgs priekšsēdētājs.
      3.   Locekļi, Komisija un novērotāji iesniedz priekšsēdētājam un sekretariātam sanāksmes dokumentus pēc papildinājumā sniegtā parauga pirms darba kārtības nosūtīšanas.
      4.   Saistītos dokumentus un darba kārtību sekretariāts nosūta locekļiem, Komisijai un novērotājiem vismaz 14 kalendārās dienas pirms sanāksmes.
      5.   Sanāksmē vispirms apstiprina darba kārtību.
      6.   Steidzamības un/vai izņēmuma gadījumā priekšsēdētājs var atkāpties no 3. un 4. punktā noteiktajiem termiņiem. Ja izskatīšanai sanāksmē ir pieteikta kāda cita lieta, priekšsēdētājs nolemj, vai to iekļaut darba kārtībā. Dokumentus, kas nepieciešami neatliekamu un/vai ārkārtas jautājumu izskatīšanai, var iesniegt jebkurā laikā pirms sanāksmes vai tās laikā.
      10. pants
      Klātesošo saraksts
      Katrā sanāksmē sekretariāts sagatavo klātesošo sarakstu, norādot dalībnieku vārdus, to valdības iestādi, organizāciju vai struktūru, pie kuras tie pieder.
      11. pants
      Konfidencialitāte
      PSS dalībnieku apspriedes ir konfidenciālas.
      12. pants
      Sanāksmju protokols un kopsavilkuma ziņojumi
      1.   Sekretariāts sagatavo protokolu, par ko ir atbildīgs priekšsēdētājs un kas atspoguļo nozīmīgākos sanāksmē pārrunātos jautājumus, lai to nosūtītu locekļiem, Komisijai un novērotājiem.
      2.   Pēc balsojuma tiem locekļiem un/vai novērotājiem, kuriem ir atšķirīgs viedoklis, ir tiesības, ka to nostāju reģistrē protokolā.
      3.   Sekretariāts izsūta protokola projektu 30 kalendāro dienu laikā pēc sanāksmes. Locekļi, Komisija un novērotāji var nosūtīt savas piezīmes sekretariātam 30 kalendāro dienu laikā pēc protokola projekta saņemšanas. Protokolu oficiāli apstiprina nākamajā sanāksmē.
      4.   Šis apstiprinātais protokols ir vienīgais oficiālais sanāksmes protokols.
      5.   Protokolam var pievienot arī jebkuru papildu tehnisko dokumentāciju, par ko vienojas sanāksmē.
      6.   Sekretariāts dara pieejamu sabiedrībai sanāksmes kopsavilkuma ziņojumu, ko tā izstrādājusi un par ko ir atbildīgs priekšsēdētājs. Šis ziņojums apkopo katrā darba kārtības jautājumā iegūtos secinājumus.
      13. pants
      Sarakste
      1.   Oficiālo saraksti, ko sūta dalībnieki saistībā ar PSS, adresē priekšsēdētājam un sekretariātam.
      2.   Oficiālo saraksti grupas dalībniekiem sūta uz adresi, kuru tie šādam nolūkam norādījuši.
      14. pants
      Valoda
      PSS darba valoda ir angļu valoda. Šajā valodā notiek prezentācijas, apspriedes un izdod iespiedmateriālus. Tulkojums nav jānodrošina.
      15. pants
      Interešu konflikts
      Jebkura persona, kura piedalās PSS darbā, informē priekšsēdētāju un sekretariātu, ja tai ir interešu konflikts kādā jautājumā, ko risina PSS.
      
         (1)  OV L 208, 5.8.2002., 64. lpp.
      
         Papildinājums
         
            Ieteiktais dokumenta formāts pastāvīgās sadarbības sistēmas negadījumu izmeklēšanai jūras transporta nozarē sanāksmēm
         
         PSS …/…/…
         Darba kārtības jautājums … Iesniegšanas datums
         Lisabona (diena, kad notiek sanāksme)
         
         
            Dokumenta nosaukums
         
         
            Iesniedzis…
         
         
            Kopsavilkums
         
         
            Veicamā rīcība
         
         
            Saistītie dokumenti
         
         
            Ievads vai vispārēja informācija
         
         
            Piezīme vai analīze
         
         
            Ierosinātā rīcība